**Dôvodová správa**

Mestská časť Košice-Sídlisko KVP uzavrela Zmluvu o nájme nebytových priestorov a pozemku so spoločnosťou Slovenská pošta, a. s., dňa 27.02.2014, pričom táto nájomná zmluva bola uzavretá na dobu určitú – 5 rokov a jej účinnosť uplynie ku dňu 04.03.2019.

Dňa 04.10.2018 bola mestskej časti doručená žiadosť spoločnosti Slovenská pošta, a. s., o predĺženie nájmu (Príloha č. 1). Slovenská pošta, a. s. vo svojej žiadosti uviedla, že má naďalej záujem o poskytovanie poštových služieb, a to buď na dobu neurčitú alebo na dobu ďalších 5 rokov za nezmenených nájomných podmienok.

Podľa zákona č. 138/1991 Zb. o majetku obcí v znení neskorších predpisov a Zásad hospodárenia a nakladania s majetkom Mestskej časti Košice – Sídlisko KVP je nájom majetku možné vykonať podľa § 9a ods. 1 až 3 a 5 až 7, a to najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel veci toho istého druhu alebo porovnateľné veci. Výnimku, okrem iného, tvorí nájom majetku z dôvodu hodného osobitného zreteľa, ktorý musí byť zdôvodnený.

Mestská časť Košice-Sídlisko KVP požiadala spoločnosť Slovenská pošta, a.s. o preloženie poštovej licencie pre úplnosť jednotlivých podkladov pre zasadnutie miestneho zastupiteľstva, ktorá bola doručená dňa 03.01.2019 (Príloha č. 2). Poštový regulačný úrad podľa zákona č. 324/2011 Z.z. o poštových službách a o doplnení niektorých zákonov v znení zákona č. 547/2011 Z.z. udelil Slovenskej pošte, a.s. s účinnosťou od 1. 1. 2013 do 31. 12. 2022 Poštovú licenciu č. 815/001/2012 na poskytovanie univerzálnej služby a vykonávanie poštového platobného styku.

Oddelením správy majetku bol vypracovaný návrh novej nájomnej zmluvy, ktorá pri dobe trvania nájmu ráta s nájmom na dobu určitú 5 rokov. Pokiaľ ide o výšku nájomného, zmluva zotrváva na pôvodnej výške nájmu za nebytové priestory a pozemok, a to najmä pre existujúce dôvody hodné osobitného zreteľa, keďže Slovenská pošta, a.s. je výlučným poskytovateľom univerzálnej služby a vykonávateľom poštového platobného styku. Ide o verejnoprospešné služby obyvateľom sídliska a blízkeho okolia. V súlade s § 9a ods. 9 písm. c) bol zámer tohto prenájmu z dôvodu osobitného zreteľa dňa 05.02.2019 zverejnený na úradnej tabuli mestskej časti ako aj na jej webovom sídle.

Z uvedených dôvodov predkladáme Miestnemu zastupiteľstvu mestskej časti Košice – Sídlisko KVP podľa§ 9a ods. 9 písm. c) zákona SNR č. 138/1991 Zb. o majetku obcí v znení neskorších predpisov návrh na to, aby schválilo nájom nebytových priestorov o výmere 408,70 m², nachádzajúcich sa v budove OC IV na Cottbuskej ulici č. 36, súpisné číslo II. 1560 na pozemku registra C KN, parcelné číslo 3755/16 a časti pozemku registra C KN parcela č. 3755/699 o výmere 191,77 m², k. ú. Grunt zapísané v LV č. 965 pre Slovenskú poštu, a.s., IČO 36 631 124, za nájomné vo výške **7 356,60 €/rok za nebytové priestory a 25,45 €/rok za pozemok**, na **dobu určitú 5 rokov**, a to z dôvodu hodného osobitného zreteľa podľa návrhu na uznesenie.

Spracoval: Mgr. Patrik Jokeľ, vedúci odd. správy majetku

Košice, 06.02.2019