**Dôvodová správa k obchodnej verejnej súťaži na predaj mobilnej ľadovej plochy v Drocárovom parku**

Obchodná verejná súťaž je zameraná na predaj mobilnej ľadovej plochy s príslušenstvom, ktorá sa nachádza v Drocárovom parku na sídlisku KVP v Košiciach a pozostáva z nasledujúcich častí:

Mobilná ľadová plocha:

* chladiaca jednotka YORK YLAE LT 330, obehové čerpadlo, uzatvorená vyrovnávacia nádrž tlaku chladiacej kvapaliny,
* mantinely 16 x 34 m, 4 ks oblúkové rohy,
* 5 ks PE roštové potrubia s cievkami,
* 2 ks hokejové bránky so sieťami,
* 2 ks ochranné siete 2x20x4 m,
* 2x16 ks rozdeľovacie zberače napájania,
* 2 ks malé mantinelové dvierka na striedačky,
* 1 ks veľké mantinelové dvierka pre rolbu,
* 5 ks navíjací bubon na PE trúbkové rozvody,
* 1 ks manipulačný vozík,
* 1 sada oceľovej konštrukcie ochrannej podesty malých a veľkých rozdeľovačov s výdrevou,
* ekologická nemrznúca zmes Colstar o objeme 1000 litrov.

(v ZP uvedené aj ako „technické zhodnotenie“)

Príslušenstvo k mobilnej ľadovej ploche:

* malotraktorová rolba:
* rolba Zamboni Z 100 S
* malotraktor ISEKI Land Houpe 175 s hydraulickým zariadením pre rolbu,
* 2 ks hokejová striedačka.

Dôvodom na uskutočnenie obchodnej verejnej súťaže je skutočnosť, že mobilná ľadová plocha sa dlhodobo nevyužíva a je vysoký predpoklad, že pokusy o prenájom uvedenej plochy budú neúspešné. Za hlavný dôvod tohto stavu je potrebné považovať existenciu krytého ľadového štadióna (Aréna Sršňov) na území mestskej časti Košice-Sídlisko KVP, ktorý poskytuje obyvateľom služby rovnakého druhu v neporovnateľne vyššej kvalite. Na základe uvedeného navrhujeme predaj mobilnej ľadovej plochy formou obchodnej verejnej súťaže.

V súlade so zákonom č. 138/1991 Zb. o majetku obcí v znení neskorších predpisov a Zásadami hospodárenia a nakladania s majetkom mestskej časti Košice-Sídlisko KVP je potrebné, aby Miestne zastupiteľstvo mestskej časti Košice-Sídlisko KVP schválilo spôsob ďalšieho nakladania s majetkom mestskej časti formou obchodnej verejnej súťaže a taktiež podmienky tejto obchodnej verejnej súťaže. Pre vyhodnotenie obchodnej verejnej súťaže bude starostom mestskej časti zriadená komisia, ktorej členovia budú menovaní aj z radov poslancov MieZ, ktorí sa následne zúčastnia vyhodnotenia tejto obchodnej verejnej súťaže s hlasom rozhodovacím.

S poukazom na to, že platnosť predošlého znaleckého posudku vypršala, bola vystavená objednávka na vypracovanie nového znaleckého posudku pre stanovenie všeobecnej hodnoty predmetu kúpy. Keďže v uplynulom období bolo zistené, že predošlý znalecký posudok z 26.03.2018 bol vypracovaný výlučne na základe predložených podkladov bez vykonania fyzickej obhliadky, pri obstarávaní nového znaleckého posudku bola uskutočnená fyzická obhliadka predmetu kúpy pre presnú identifikáciu jednotlivých súčastí predmetu kúpy ako aj čo možno najpresnejšie stanovenie všeobecnej hodnoty predmetu kúpy. Stanovenie všeobecnej hodnoty predmetu kúpy podľa predloženého znaleckého posudku vychádza zo súčinu technickej hodnoty zariadenia MĽP a koeficientu predajnosti, pričom ich jednotlivé zložky sú podrobne vymedzené v znaleckom posudku, ktorý odôvodňuje celý postup pri stanovení všeobecnej hodnoty predmetu kúpy.

Zároveň je potrebné uviesť, že v návrhu na vyhlásenie OVS sú z predmetu kúpy vyňaté nasledovné súčasti: elektrická prípojka NN, unimobunka a oceľový prístrešok. Vzhľadom na uvedené je aj všeobecná hodnota predmetu kúpy znížená o tieto súčasti. Všeobecná hodnota predmetu kúpy je tak stanovená na 16.054,06 €. V prípade elektrickej prípojky NN je dôvodom na vyňatie z predmetu kúpy skutočnosť, že túto prípojku nie je možné presunúť na iné miesto ako celok, pričom jej hodnota vychádza práve z jej zhodnotenia ako celku. V prípade unimobunky a oceľového prístrešku je dôvodom na takýto postup skutočnosť, že unimobunku je možné v budúcnosti využiť pre potreby športového areálu v Drocárovom parku, príp. ju predať ako samostatný predmet kúpy. Možnosť predaja v podobe samostatného predmetu kúpy, resp. jeho poskytnutia napr. zvieracím útulkom, ktoré aj minulosti o podobné predmety prejavili záujem (PNS stánky), je prípustná aj v prípade oceľového prístrešku, pričom v tomto prípade je tiež vzhľadom na jeho stav otázna jeho využiteľnosť a účelnosť ako súčasti mobilnej ľadovej plochy, a preto bol prístrešok z predaja cez obchodnú verejnú súťaž vyňatý.

Vzhľadom na uvedené navrhujeme Miestnemu zastupiteľstvu mestskej časti Košice-Sídlisko KVP schváliť spôsob predaja mobilnej ľadovej plochy a jej príslušenstva formou obchodnej verejnej súťaže a zároveň schváliť nasledovné podmienky tejto obchodnej verejnej súťaže:

* účastníkom ponúkaná kúpna cena nesmie byť nižšia ako 16.054,06 €, cena je stanovená na základe znaleckého posudku č. 1/2019, ktorý bude súčasťou súťažných podkladov,
* kúpna cena bude uhradená na bankový účet predávajúceho v lehote 3 dní odo dňa nadobudnutia účinnosti kúpnej zmluvy.,
* vlastnícke právo k predmetu kúpy prechádza na kupujúceho až po zaplatení kúpnej ceny v celkovej dohodnutej výške,
* kupujúci podpisom zmluvy potvrdzuje prevzatie predmetu kúpy,
* kupujúci prehlasuje, že sa oboznámil s technickým stavom predmetu kúpy vrátane jeho opotrebenia a vád, berie tento stav na vedomie a v takomto stave predmet kúpy kupuje a preberá,
* nebezpečenstvo náhodnej skazy a náhodného zhoršenia prechádza na kupujúceho odovzdaním veci,
* kupujúci hradí všetky náklady súvisiace s premiestnením predmetu kúpy, resp. zabezpečí odvoz na vlastné náklady; riziko spojené s nakladaním a premiestňovaním predmetu kúpy znáša kupujúci.

V Košiciach 06.02.2019

Prílohy:

1. Návrh vyhlásenia obchodnej verejnej súťaže na predaj mobilnej ľadovej plochy s príslušenstvom
2. Návrh kúpnej zmluvy na predaj MĽP s príslušenstvom
3. Znalecký posudok č. 1/2019
4. Fotodokumentácia a pôdorysné zakreslenie predmetu kúpy

Spracoval :

Mgr. Patrik Jokeľ

vedúci oddelenia správy majetku